নোট বাতিলের ধাক্কা সামলে ফিরছে ‘মুদ্রা উত্সব’। গত বছর নভেম্বরে মোদী সরকারের হঠাত্ নোট বাতিলের ঘটনায় বন্ধ হয়ে গিয়েছিল শহরের একমাত্র মুদ্রা প্রদর্শনী এবং নিলাম অনুষ্ঠান। আজ থেকে ফের শুরু হতে চলেছে এই উত্সব। চলবে ২৮ মে পর্যন্ত।
বালিগঞ্জের একটি প্রদর্শনশালায় সকাল ১১টা থেকে শুরু হয়ে সন্ধ্যা ছ’টা পর্যন্ত চলবে দেশ বিদেশের মুদ্রার এই প্রদর্শনী। কলকাতা মুদ্রা পরিষদের সম্পাদক সমরজিত্ ঘোষাল জানান, গত ২০ বছর ধরে তাঁরা দেশবিদেশের মুদ্রা নিয়ে নিলাম এবং প্রদর্শনীর আয়োজন করে চলেছেন। নোটবাতিলের সমস্যায় সব ঠিক হয়ে যাওয়ার পরেও তাঁদের অনুষ্ঠানটি বাতিল করে দিতে হয়। সমরজিত্ বলেন, ‘‘দেশ বিদেশের প্রায় ৫৫জন মুদ্রা সংগ্রাহক অংশগ্রহণ করছেন এই উত্সবে। গুপ্তযুগের মুদ্রা নিয়ে বিশেষ একটি আলোচনা সভাও হতে চলেছে ওই অনুষ্ঠানে।’’
এবছরই প্রথম ভিক্টোরিয়ান যুগের মুদ্রা প্রদর্শিত হতে চলেছে। নেতাজীর ব্যবহৃত বিভিন্ন সামগ্রী এবং বইও প্রদর্শিত হবে ওই সময়। তবে মুদ্রার নিলাম সম্ভবত বন্ধ থাকতে চলেছে এই বছর। গতবছর স্টল ভাড়া বাবদ লাভের আশাটুকুও না থাকায় বাধ্য হয়ে বন্ধ করে দিতে হয়েছিল এই প্রদর্শনীটি। মুদ্রা পরিষদ কর্তৃপক্ষের আশা ছ’মাসে সেই নগদহীনতার সমস্যা অনেকখানিই মিটে গিয়েছে। যার ফলে দেশের বিভিন্ন মুদ্রা সংগ্রাহকরা ফের উত্সাহী হয়েছেন এই উত্সবে অংশগ্রহণ করতে।